प्रधानमन्त्री कप क्रिकेट सोमबारदेखि
प्रधानमन्त्री कप पुरुष राष्ट्रिय क्रिकेट प्रतियोगिता सोमबारदेखि सुरु हुँदै छ । राष्ट्रिय खेलकुद परिषद् (राखेप) को पूर्ण सहयोगमा हुने यो प्रतियोगिताका तीन संस्करण यसअघि एकदिवसीय संरचनामा हुँदै आएको थियो ।
काठमाडौँ — प्रधानमन्त्री कप पुरुष राष्ट्रिय क्रिकेट प्रतियोगिता सोमबारदेखि सुरु हुँदै छ । राष्ट्रिय खेलकुद परिषद् (राखेप) को पूर्ण सहयोगमा हुने यो प्रतियोगिताका तीन संस्करण यसअघि एकदिवसीय संरचनामा हुँदै आएको थियो ।फेब्रुअरी १५ देखि ओमानमा हुने विश्व ट्वान्टी–२० छनोटका लागि नेपाल क्रिकेट संघ (क्यान) ले यसपटक राखेपसँगको स्वीकृतिमा ट्वान्टी–२० संरचनामा आयोजना गर्न लागेको हो । विश्व ट्वान्टी–२० छनोटका लागि क्यानले प्रारम्भिक चरणमा ३० खेलाडी छनोट गरेर बन्द प्रशिक्षण सञ्चालन गर्दै आएको छ । यी खेलाडीले अब प्रधानमन्त्री कपमा आ–आफ्नो टोलीबाट खेल्नेछन् । प्रतियोगितामा ७ प्रदेश तथा त्रिभुवन आर्मी क्लब, नेपाल पुलिस क्लब र नेपाल एपीएफ क्लब गरी १० टोलीको सहभागिता रहनेछ । समूह ‘ए’ मा आर्मी, कर्णाली प्रदेश, पुलिस, सुदूरपश्चिम प्रदेश र प्रदेश १ तथा समूह ‘बी’ मा एपीएफ, प्रदेश २, वाग्मती प्रदेश, लुम्बिनी प्रदेश र गण्डकी प्रदेश रहेका छन् । समूहका शीर्ष दुई टोली सेमिफाइनल पुग्नेछन् । नेपाली टोलीका महत्त्वपूर्ण अलराउन्डर करण केसीले आर्मी छाडेर नेपाल पुलिसबाट खेल्ने भएका छन् । आर्मीकै विकेटकिपर राजु रिजालले गृहनगर सुदूरपश्चिमबाट खेल्ने भएका छन् । पहिलो दिन त्रिवि क्रिकेट मैदान कीर्तिपुरमा आर्मी र कर्णाली तथा एपीएफ र प्रदेश २ तथा मूलपानी माथिल्लो मैदानमा पुलिस र सुदूरपश्चिमाञ्चल तथा वाग्मती र लुम्बिनीका बीच प्रतिस्पर्धा हुनेछ । 